สมเด็จพระเจ้าเอ็ดเวิร์ดที่ 8 แห่งสหราชอาณาจักร

| เอ็ดเวิร์ดที่ 8 |
| --- | --- |
ดยุกแห่งวินด์เซอร์

พระมหากษัตริย์สหราชอาณาจักร และเครือจักรภพ จักรพรรดิแห่งอินเดีย
ครองราชย์: 20 มกราคม 1936 – 11 ธันวาคม 1936  (10 เดือน 21 วัน)
ก่อนหน้า: จอร์จที่ 5
ถัดไป: จอร์จที่ 6
นายกรัฐมนตรี:  ดูรายชื่อ สหราชอาณาจักร สแตนลีย์ บอลดวิน ออสเตรเลีย Joseph Lyons แคนาดา วิลเลียม ไลอัน แมกเคนซี คิง เสรีรัฐไอริช เอมัน เดฟเลอรา นิวซีแลนด์ Michael Joseph Savage ไอร์แลนด์เหนือ James Craig, 1st Viscount Craigavon แอฟริกาใต้ J. B. M. Hertzog เซาเทิร์นโรดีเชีย Godfrey Huggins 

ประสูติ: 23 มิถุนายน ค.ศ. 1894(1894-06-23) ริชมอนด์ เทศมณฑลเซอร์รีย์ ประเทศอังกฤษ สหราชอาณาจักร
สิ้นพระชนม์: 28 พฤษภาคม ค.ศ. 1972(1972-05-28) (77 ปี) กรุงปารีส ประเทศฝรั่งเศส
ฝังพระศพ: 5 มิถุนายน ค.ศ. 1972 Royal Burial Ground Frogmore Windser, Berkshire
คู่อภิเษก: วอลลิส ซิมป์สัน (สมรส 1937)
ราชวงศ์:   ซัคเซิน-โคบวร์คและโกทา (ถึง 1917)  วินด์เซอร์ (หลัง 1917) 
พระราชบิดา: สมเด็จพระเจ้าจอร์จที่ 5 แห่งสหราชอาณาจักร
พระราชมารดา: มารีอาแห่งเท็ค
ลายพระอภิไธย: 
| ธรรมเนียมพระยศของ สมเด็จพระเจ้าเอ็ดเวิร์ดที่ 8   (ในฐานะพระมหากษัตริย์) |
| --- | --- |
ตราประจำพระอิสริยยศ
ตราประจำพระองค์
การทูล: ฮิสมาเจสตี (ใต้ฝ่าละอองธุลีพระบาท)
การแทนตน: ข้าพระพุทธเจ้า
การขานรับ: ยัวร์มาเจสตี (พระพุทธเจ้าข้า/เพคะ)
| ธรรมเนียมพระยศของ ดยุกแห่งวินด์เซอร์ |
| --- | --- |
ตราประจำพระอิสริยยศ
ตราประจำพระองค์
การทูล: ฮิสรอยัลไฮเนส (ใต้ฝ่าละอองพระบาท)
การแทนตน: ข้าพระพุทธเจ้า
การขานรับ: ยัวร์รอยัลไฮเนส (พระพุทธเจ้าค่ะ/เพคะ)
สมเด็จพระเจ้าเอ็ดเวิร์ดที่ 8 (อังกฤษ: Edward VIII) หรือพระยศหลังสละราชสมบัติคือ เจ้าชายเอ็ดเวิร์ด ดยุกแห่งวินด์เซอร์ เป็นพระมหากษัตริย์สหราชอาณาจักรบริเตนใหญ่และไอร์แลนด์ รวมถึงดินแดนของอังกฤษในโพ้นทะเลต่าง ๆ และจักรพรรดิแห่งอินเดีย ตั้งแต่การสวรรคตของสมเด็จพระเจ้าจอร์จที่ 5 พระราชบิดา เมื่อวันที่ 20 มกราคม ค.ศ. 1936 จนกระทั่งการสละราชสมบัติของพระองค์ในวันที่ 11 ธันวาคมปีเดียวกัน พระองค์เป็นประมุของค์ที่สองในราชวงศ์วินด์เซอร์ ซึ่งพระราชบิดาทรงเปลี่ยนชื่อมาจากราชวงศ์ซัคเซิน-โคบวร์คและโกทาเมื่อปี ค.ศ. 1917
ก่อนการเสด็จขึ้นครองราชสมบัติ พระองค์ทรงดำรงพระอิสริยยศเป็น เจ้าชายเอ็ดเวิร์ดแห่งยอร์ก เจ้าชายเอ็ดเวิร์ดแห่งยอร์กและคอร์นวอลล์ ดยุกแห่งคอร์นวอลล์ ดยุกแห่งรอธซี และเจ้าชายแห่งเวลส์ (ในชั้นรอยัลไฮเนส) ขณะทรงเป็นชายแรกรุ่น พระองค์ทรงปฏิบัติราชการในสงครามโลกครั้งที่หนึ่ง โดยการเสด็จเยือนต่างประเทศแทนพระองค์พระราชบิดาและทรงข้องเกี่ยวกับหญิงสาวสูงวัยที่แต่งงานแล้วมากมาย
ช่วงเวลาหลายเดือนในรัชกาล พระองค์ทรงทำให้เกิดวิกฤตการณ์ในรัฐธรรมนูญ ได้ชื่อว่าวิกฤตการณ์สละราชสมบัติด้วยการขออภิเษกสมรสกับวอลลิส ซิมป์สัน แม่ม่ายหย่าร้างชาวอเมริกัน แม้ว่าทางกฎหมายแล้วพระองค์จะอภิเษกสมรสกับนางซิมป์สันและคงเป็นกษัตริย์อยู่ได้ แต่คณะรัฐมนตรีของพระองค์ได้คัดค้านการอภิเษกสมรสโดยโต้แย้งว่าประชาชนจะไม่ยอมรับเธอเป็นพระราชินีได้เลย พระองค์ทรงทราบดีว่ารัฐบาลของสแตนลีย์ บอลดวิน นายกรัฐมนตรีจะลาออกถ้าการอภิเษกสมรสยังคงดำเนินต่อไป อันจะทำให้ลากพระองค์ไปสู่การเลือกทั่วไปซึ่งจะเป็นการทำลายสถานะของพระมหากษัตริย์ภายใต้รัฐธรรมนูญที่ทรงเป็นกลางทางการเมืองของพระองค์อย่างไม่สามารถแก้ไขได้ แทนที่จะเลิกกับนางซิมป์สัน แต่พระองค์กลับทรงเลือกที่จะสละราชสมบัติ สมเด็จพระเจ้าเอ็ดเวิร์ดที่ 8 เป็นพระประมุของค์เดียวของสหราชอาณาจักรที่ทรงสละราชบัลลังก์อย่างสมัครใจ นอกจากนี้ยังเป็นพระประมุขที่ทรงครองราชสมบัติสั้นที่สุดพระองค์ในประวัติศาสตร์อังกฤษและมิได้ผ่านพิธีราชาภิเษก
หลังจากการสละราชสมบัติ พระองค์ทรงเปลี่ยนกลับไปใช้ฐานันดรเดิมคือ เจ้าชายเอ็ดเวิร์ด และทรงได้รับการเฉลิมพระยศเป็นดยุกแห่งวินด์เซอร์ เมื่อวันที่ 8 มีนาคม ค.ศ. 1937 ในช่วงสงครามโลกครั้งที่ 2 พระองค์ทรงได้รับมอบหมายให้ประจำการในกองกำลังทหารอังกฤษในประเทศฝรั่งเศส ภายหลังสงครามได้ปรากฏหลักฐานว่าพระองค์เคยเดินทางไปพบฮิตเลอร์และได้รับการต้อนรับอย่างอบอุ่นฉันมิตร จนมีทฤษฎีสมคบคิดว่าเอ็ดเวิร์ดเจรจากับฮิตเลอร์ว่าจะตั้งตนเองเป็นกษัตริย์อีกครั้งเมื่อยึดอังกฤษได้ เมื่อมีหลักฐานเช่นนี้ออกมา ก็ทรงถูกย้ายไปยังบาฮามาสในฐานะข้าหลวงใหญ่ พระองค์ก็ไม่ทรงได้รับการแต่งตั้งทางราชการอื่นใดอีกและทรงใช้เวลาที่เหลือในพระชนม์ชีพด้วยความสันโดษ